प्रहरी महानिरीक्षक थापासहित १९ प्रहरी अधिकारीले अवकाश लिँदै
विक्रम संवत् २०४९ साल वैशाख १९ गते नेपाल प्रहरीको निरीक्षक (ईन्पेक्टर) मा भर्ना भएको ९८ औं ब्याचले ३० वर्षे सेवा अवधि पूरा गरी अवकाश पाउने भएको हो ।
काठमाडौं, वैशाख १८ गते । नेपाल प्रहरीका महानिरीक्षक (आईजीपी) शैलेश थापा क्षेत्रीसहित १९ जना उच्च प्रहरी अधिकारी आइतबारदेखि अवकाश पाउँदै हुनुहुन्छ । विक्रम संवत् २०४९ साल वैशाख १९ गते नेपाल प्रहरीको निरीक्षक (इन्पेक्टर) मा भर्ना भएको ९८ औं ब्याचले ३० वर्षे सेवा अवधि पूरा गरी अवकाश पाउने भएको हो ।तीस वर्षे सेवा अवधिका कारण बिदा लिनेमा प्रहरी महानिरीक्षक क्षेत्री, प्रहरी अतिरिक्त महानिरीक्षकहरू हरिबहादुर पाल प्रधुम्न कार्की, निरजबहादुर शाही र बसन्तकुमार पन्त हुनुहुन्छ । त्यस्तै, सोही ब्याचका ११ जना प्रहरी नायब महानिरीक्षक (डिआईजी) हरू समेत आजैदेअखि अवकाशमा जाँदै हुनुहुन्छ । सेवामा अवधिका कारण अनिवार्य अवकाशमा जाने डिआईजीहरूमा घनश्याम अर्याल, प्रकाशजंग कार्की, गणेशबहादुर ऐर, रामकृपाल साह, प्रकाश अधिकारी, नवराज भट्ट, उमेश रञ्जितकार, देवबहादुर बोहोरा, पुरूषोत्तम कणेल, राजेन्द्र चौधरी  हुनुहुन्छ । डिआईजी राजेशलाल कर्ण उमेर हदका कारण गत हप्तामात्र अवकाशमा जानु भएको थियो। त्यस्तै, सोही ब्याचका तीनजना प्रहरी वरिष्ठ उपरीक्षक (एसएसपी) हरू प्रदिप श्रेष्ठ , वीरेन्द्र वस्याल नवराज भट्टसमेत आजैदेखि तीसवर्षे सेवा अवधि हदम्यादका कारण  अनिवार्य अवकाशमा जाँदै हुनुहुन्छ । प्रहरी महानिरीक्षक सहित ठूलो सङ्ख्यामा उच्च प्रहरी अधिकारी आजै राति १२ बजेदेखि रिक्त हुने भएपछि आईजीपीलगायत एआईजी नियुक्तिका लागि आज आइतबार मन्त्रिपरिषद् बैठक बस्दैछ ।मन्त्रिपरिषद् बैठकले २९ औं प्रहरी महानिरीक्षक नियुक्त गर्नेछ । प्रहरी अतिरिक्त महानिरीक्षकहरू विश्वराज पोखरेल, धीरजप्रताप सिंह, शहकुल थापा, रविन्द्रकुमार धानुक भावी प्रहरी महानिरीक्षकको प्रतिस्पर्धामा हुनुहुन्छ ।